विरोध के चलते तीन दिन का अल्टीमेटम देकर लौटा अमला
महेश्वरी नदी किनारे के 19 अतिक्रमणकारियों को अतिक्रमण हटाने के लिए नगर परिषद का अमला नोटिस देने के बाद शनिवार कार्रवाई करने पहुंचा। यहां मोहम्मद पिता शमशेर अली की छह दुकानों के अतिक्रमण को हटाने से कार्रवाई की शुुरुआत हुई। अतिक्रामकों ने पहले तो खुद ही अतिक्रमण तोड़ना शुरू कर दिए, लेकिन धीरे-धीरे लोगों के एकत्रित होने पर रहवासियों ने विरोध शुरू कर दिया।
नगर परिषद पर भेदभावपूर्ण कार्रवाई के आरोप लगाए। डाॅ. हिमांशु गोखले खरगोन के साथ होकर उन्होंने सीएमओ किशोर गुर्जर से बहस की। कार्रवाई को लेकर तहसीलदार रंजना पाटीदार से भी चर्चा की। इसके बाद कार्रवाई करने गया अमला अतिक्रमणकारियों को तीन दिन में अतिक्रमण हटाने का अल्टीमेटम देकर लौट गया। वार्ड 15 के पार्षद सैजाद खान व पार्षद सैफुद्दीन पठान ने जातिगत भेदभाव कर मुस्लिम समाज के अतिक्रमण ही तोड़ने की बात कही। उन्होंने कहा, नगर परिषद अन्य लोगों द्वारा किए जा रहे अतिक्रमण पर कोई कार्रवाई नहीं की जा रही। विराेध के चलते तहसीलदार ने अतिक्रमणकारियों को स्वेच्छा से अपने अतिक्रमण हटाने के लिए तीन दिन का समय दिया है। इसके बाद अमला लौट गया।
कार्रवाई के दौरान बड़ी संख्या में एकत्रित लोगों ने नारे लगाए।
अतिक्रमण नहीं हटाया तो कार्रवाई करेंगे
छह दुकानों सहित अन्य आवासीय अतिक्रमणकारियों ने अतिक्रमण हटाने के लिए समय मांगा है। तीन दिन बाद नप से कार्रवाई के लिए कहा है। -रंजना पाटीदार, तहसीलदार महेश्वर
नदी किनारे के 19 अतिक्रमणकारियों को तीन दिन का समय दिया है। इसके बाद अतिक्रमण नहीं हटाने वालों पर कार्रवाई की जाएगी। -किशोर गुर्जर, सीएमओ महेश्वर
नगर परिषद के खिलाफ लगाए नारे
भेदभावपूर्ण कार्रवाई को लेकर एकत्रित लोगों ने डॉ. गोखले के साथ मुख्यमंत्री शिवराजसिंह चौहान, नगर परिषद अध्यक्ष दामोदरदास महाजन व प्रशासन के खिलाफ नारेबाजी की। इसके बाद अमले ने नदी किनारे बने उषाबाई सत्यनारायण के मकान की भी नपती की। नगर परिषद अमला अतिक्रमण हटाने 10 दिसंबर को भी पहुंचा, लेकिन महेश्वरी पुल की गली का अतिक्रमण तोड़कर वापस लौट गया था। उस दौरान भी छह दुकानों को तोड़ने पहुंचे अमले को वापस लौटना पड़ा था।
कार्रवाई को लेकर तहसीलदार रंजना पाटीदार से चर्चा करते लोग।
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva bho_Deva